王禹偁
东门送郎吏行寄承旨宋侍郎
西门送仆射，鞍马照路光。
南门送贰卿，冠盖遥相望。
东门送郎吏，舣舟隋堤傍。
郎吏诚隔品，同直白玉堂。
丈人况知己，振拔在举场。
怜才惜我去，深劝离别觞。
醉中不记事，烟水空茫茫。
醒来闻鸣橹，呕轧摇斜阳。
犹疑在禁中，残漏寒丁当。
回望银台门，五云遮帝乡。
聚散本如此，升沉庸何伤。
丈人名位峻，只久登岩廊。
平居倦朝请，高论思退藏。
圃田有别业，古木罗修篁。
艹亭寒萧萧，池波碧泱泱。
尝云拂袖去，可以傲羲皇。
丈人果能尔，识度非寻常。
安车比疏广，辟谷如张良。
再拜愿丈人，寿考仍康强。
自念山野士，不解随圆方。
宦途多龃龉，身计颇悲凉。
行将解簪笏，归去事农桑。
幸容操杖履，酒扫近丘墙。